b'\n_START_ARTICLE_\nPoletni \xc4\x8das\n_START_PARAGRAPH_\nPol\xc3\xa9tni \xc4\x8d\xc3\xa0s (angle\xc5\xa1ko Daylight Saving time (DST)) je krajevni \xc4\x8das, ki ga privzame dr\xc5\xbeava za dolo\xc4\x8deno obdobje leta, po navadi za uro naprej od standardnega uradnega \xc4\x8dasa._NEWLINE_Ta \xc4\x8das so vpeljali z namenom izkori\xc5\xa1\xc4\x8danja dnevne svetlobe, oziroma, da ljudje ne bi spali, medtem ko sije Sonce. Uradni \xc4\x8das se pomakne naprej med pomladnimi in poletnimi meseci, tako, da se delovne in \xc5\xa1olske ure lep\xc5\xa1e prilegajo uram dnevne svetlobe. S tem pa dose\xc5\xbeemo prihranke energije._NEWLINE_Danes uporablja poletni \xc4\x8das manj\xc5\xa1ina dr\xc5\xbeav sveta, \xc5\xa1e te ne povsem usklajeno. V Evropi uporabljajo poletni \xc4\x8das vse dr\xc5\xbeave razen Islandije. V Jugoslaviji je bil poletni \xc4\x8das v uporabi od leta 1982, Slovenija ga uporablja od leta 1991._NEWLINE_Poleg \xc5\xa1tudij, ki dokazujejo upravi\xc4\x8denost tega posega, obstajajo tudi argumenti proti.\n_START_SECTION_\nIzvor\n_START_PARAGRAPH_\nV\xc4\x8dasih trdijo, da je poletni \xc4\x8das predlagal Benjamin Franklin v pismu urednikom Pari\xc5\xa1kega dnevnika . Kakorkoli \xc5\xbee je bilo, \xc4\x8dlanek je bil hudomu\xc5\xa1en, in Franklin ni predlagal poletnega \xc4\x8dasa, ampak je menil, da morajo ljudje prej vstati in prej le\xc4\x8di v posteljo._NEWLINE_Prvi je resno predlagal poletni \xc4\x8das angle\xc5\xa1ki gradbenik William Willett (1857-1915) v bro\xc5\xa1uri Razsipavanje z dnevno svetlobo (Waste of Daylight) , objavljeni leta 1907. Navkljub velikim prizadevanjem pa ni uspel prepri\xc4\x8dati Britanskega parlamenta, da bi ga uvedel._NEWLINE_Kanadski \xc5\xbeelezni\xc5\xa1ki in\xc5\xbeenir in izumitelj sir Sandford Fleming (1827-1915) je izna\xc5\xa1el in predlagal standardni \xc4\x8das, ki je leta 1878 prvi\xc4\x8d razdelil svet na enourne pasove. Pred letom 1883 ga \xc5\xbeeleznice niso hotele sprejeti in tudi nobena vlada ga ni podpirala. Vendar pa je odkril re\xc5\xa1itev problema voznega reda vlakov, ki ustavljajo na razli\xc4\x8dnih postajah, in usklajujejo \xc4\x8das s krajevnim polo\xc5\xbeajem Sonca. Zato so standardni \xc4\x8das kmalu sprejele \xc5\xbeeleznice, odjemalci tovorov in potniki.\n_START_SECTION_\nPoletni \xc4\x8das v Sloveniji\n_START_PARAGRAPH_\nV Sloveniji se je poletni \xc4\x8das za\xc4\x8delo uporabljati 27. marca 1983. Podlaga za to je bil Zakon o ra\xc4\x8dunanju \xc4\x8dasa, sprejet v skup\xc5\xa1\xc4\x8dini Socialisti\xc4\x8dna federativna republika Jugoslavija dne 16. novembra 1982. Prehod na poletni \xc4\x8das se je spomladi zgodil zadnjo nedeljo v marcu ali prvo nedeljo v aprilu, prehod na standardni \xc4\x8das pa se je jeseni zgodil zadnjo nedeljo v septembru ali prvo nedeljo v oktobru._NEWLINE_Po osamosvojitvi se je \xc5\xa1e naprej uporabljal stari jugoslovanski Zakon o ra\xc4\x8dunanju \xc4\x8dasa dokler ni bil leta 1993 sprejet slovenski Zakon o ra\xc4\x8dunanju \xc4\x8dasa. Vsebinsko je bil enak, kot prej veljavni zakon, in ni posebej upo\xc5\xa1teval usklajevanja prehodov z ostalimi dr\xc5\xbeavami v Evropi. Leta 1996 je bil sprejet spremenjen zakon, ki je dolo\xc4\x8dal prehod s poletnega na standardni \xc4\x8das zadnjo nedeljo v oktobru. Ta zakon je \xc5\xbee predstavljal usklajevanje z ostalimi evropskimi dr\xc5\xbeavami, saj so bili izbrani \xc4\x8dasi prehoda kompromis med dr\xc5\xbeavami celinske Evrope in Zdru\xc5\xbeenim kraljestvom._NEWLINE_V naslednjih letih je bilo sprejetih nekaj vladnih uredb, ki so natan\xc4\x8dneje dolo\xc4\x8dale trenutke prehodov med standardnim in poletnim \xc4\x8dasom. Od leta 2006 pa je z vladno Uredbo o dolo\xc4\x8ditvi obdobja poletnega \xc4\x8dasa  v pravni red Republike Slovenije prene\xc5\xa1ena Direktiva 2000/84/ES Evropskega Sveta.'